**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**Στήριξη απεργίας Εργατοϋπαλληλικού Κέντρου Αθήνας, Α.Δ.Ε.Δ.Υ και άλλων φορέων στις 24 Σεπτεμβρίου**

Η Εθνική Συνομοσπονδία Ατόμων με Αναπηρία, ως γνήσιος εκφραστής της φωνής πλέον του ενός εκατομμυρίου Ελλήνων και Ελληνίδων με αναπηρία, χρόνιες παθήσεις και των οικογενειών τους, στηρίζει τη γενική απεργία που έχουν προκηρύξει για την Τρίτη 24 Σεπτεμβρίου το Εργατοϋπαλληλικό Κέντρο Αθήνας, η Α.Δ.Ε.Δ.Υ και άλλοι ΄Β Βάθμιοι και Ά Βάθμιοι συνδικαλιστικοί φορείς. Η Ε.Σ.Α.μεΑ. ως τριτοβάθμιος κοινωνικός και συνδικαλιστικός φορέας των ατόμων με αναπηρία, χρόνιες παθήσεις και των οικογενειών μας στη χώρα μας, στηρίζει και αγωνίζεται για την προάσπιση των δικαιωμάτων της πληθυσμιακής ομάδας που εκτίθεται στον κίνδυνο της φτώχειας και του κοινωνικού αποκλεισμού περισσότερο από οποιαδήποτε άλλη.

Καλούμε τις Οργανώσεις των Ατόμων με Αναπηρία, τα σωματεία και τους συλλόγους - μέλη αυτών αλλά και όλα τα άτομα με αναπηρία, χρόνιες παθήσεις και τις οικογένειές τους, να δώσουν δυναμικό παρόν στην απεργία, καθώς και τις συνδικαλιστικές οργανώσεις να προβάλλουν τα πάγια και δίκαια αιτήματα του αναπηρικού κινήματος.

**Διεκδικούμε:**

* Τη μη κατάργηση του συνδικαλιστικού νόμου 1264/82 ως προς την προκήρυξη των απεργιών που αποδυναμώνει τα συνδικάτα, τα οποία είναι η κύρια δύναμη στήριξης των εργασιακών και συνταγματικών δικαιωμάτων των πολιτών
* Διεκδικούμε ένα Εθνικό Πρόγραμμα Δημόσιων Πολιτικών για τα άτομα με αναπηρία.
* Διεκδικούμε αυτονομία και ανεξάρτητη Διαβίωση για όλα τα άτομα με αναπηρία: Να πάψουν πλέον άτομα με αναπηρία να διαβιούν σε ιδρύματα και να δημιουργηθεί ένα ισχυρό δίχτυ προστασίας μέσα στην κοινότητα.
* Διεκδικούμε την κατάργηση των άρθρων 7 και 27 του νόμου 4387/2016, την αποκατάσταση στο 100% των εθνικών συντάξεων για τα άτομα με ποσοστό αναπηρίας 50% και άνω, την απόδοση των αναδρομικών. Διεκδικούμε νέους, ενιαίους κανόνες για όλες τις αναπηρικές συντάξεις και την επαναφορά του ΕΚΑΣ. Διεκδικούμε να σταματήσει τώρα η φτωχοποίηση των συνταξιούχων με αναπηρία! Διεκδικούμε τα αναπηρικά επιδόματα να εξαιρεθούν ρητά και κατηγορηματικά από τον υπολογισμό τους στα εισοδηματικά όρια και κριτήρια που μπαίνουν σε μέτρα στήριξης των πολιτών
* Διεκδικούμε την αύξηση των κάθε είδους αναπηρικών επιδομάτων, αντίστοιχη με την αύξηση που θα γίνει στον κατώτατο μισθό, λαμβάνοντας υπόψη ότι αυξήσεις έχουν να δοθούν στα επιδόματα από την αρχή της κρίσης
* Διεκδικούμε τα ορφανά παιδιά, που πάσχουν από νοητική αναπηρία ή αυτισμό ή σύνδρομο down, ή από πολλαπλές βαριές αναπηρίες, ή από βαριά κινητική αναπηρία, ή από χρόνιες ψυχικές διαταραχές που επιφέρουν μόνιμο ποσοστό αναπηρίας 67% και άνω, να δικαιούνται το σύνολο του ποσού της σύνταξης που ελάμβανε ο θανών γονέας, για να μπορούν να ζήσουν
* Λέμε όχι στον κοινωνικό αυτοματισμό, διεκδικούμε φοροελαφρύνσεις και απαλλαγές από έκτακτες και μη εισφορές, από το οξύμωρο της εισφοράς αλληλεγγύης, τον ΕΝΦΙΑ, τη στήριξη των «γενναίων» ατόμων με αναπηρία που έχουν επιχειρηματική δραστηριότητα
* Ζητάμε σοβαρό και πλήρως προσβάσιμο σύστημα δημόσιων μεταφορών, που θα σέβεται το άτομο με αναπηρία, και θα αφορά όλα τα μέσα μεταφοράς σε όλη την επικράτεια.
* Διεκδικούμε τη βελτίωση των συνθηκών ζωής των πλέον ευάλωτων από εμάς, των προσφύγων με αναπηρία- με ένταξή τους στη διαδικασία λήψης επιδόματος αναπηρίας, με ένταξη όλων των παιδιών στις σχολικές αίθουσες.

**Και σήμερα και κάθε ημέρα:**

Αγωνιζόμαστε τα Μέσα Μαζικής Ενημέρωσης να προβάλουν σωστά την Αναπηρία - ως ένα κομμάτι της κοινωνίας, ένα κομμάτι της ποικιλομορφίας της ανθρώπινης φύσης, χωρίς οίκτο, μακριά από φιλανθρωπικές και στιγματιστικές λογικές, με σεβασμό στα δικαιώματα των ατόμων με αναπηρία και στην εικόνα τους. Για ΜΜΕ πλήρως προσβάσιμα, με διερμηνεία νοηματικής και υπότιτλους, με προγράμματα για όλους και όλες.